บลจ.เอ็มเอฟซี เปิดกอง I-REITs 10S2
บลจ.เอ็มเอฟซี เปิดกอง I-REITs 10S2&nbsp; เน้นการลงทุนในกลุ่มอุตสาหกรรมอสังหาริมทรัพย์ต่างประเทศ
24 พ.ย. 2553

บลจ.เอ็มเอฟซี เปิดกอง I-REITs 10S2  เน้นการลงทุนในกลุ่มอุตสาหกรรมอสังหาริมทรัพย์ต่างประเทศ
นายศุภกร สุนทรกิจ รองกรรมการผู้จัดการ บริษัทหลักทรัพย์จัดการกองทุน (บลจ. ) เอ็มเอฟซี กล่าวว่า เตรียมเปิดขายกองทุนเปิดเอ็มเอฟซี อินเตอร์เนชั่นแนล เรียลเอสเตท 10 ซีรี่ส์ 2 (I-REITs 10S2) เน้นการลงทุนในกลุ่มอุตสาหกรรมอสังหาริมทรัพย์ต่างประเทศ โดยลงทุนในหน่วยลงทุนของกองทุนรวมอสังหาริมทรัพย์ และตราสารของกองทุนอสังหาริมทรัพย์ในประเทศต่างๆ ทั่วโลก ภายใต้อุตสาหกรรมอสังหาริมทรัพย์ Real Estate Investment Trusts (REITs)  และ Property Fund  รวมถึงหุ้นกลุ่มอุตสาหกรรมอสังหาริมทรัพย์ทั่วโลก  กองทุนเปิด I-REITs 10S2 ได้ตั้งเป้าหมายผลตอบแทนคืนให้ผู้ถือหน่วยลงทุนไม่ต่ำกว่า 11 บาทต่อหน่วยลงทุน หรือ 10% โดยมีเงื่อนไขการเลิกกองทุนเปิด I-REITs 10S2  3 ขั้นตอน คือ เมื่อมูลค่าหน่วยลงทุนไม่ต่ำกว่า 11.30 บาท ภายใน 6 เดือนแรก หรือเมื่อมูลค่าหน่วยลงทุนไม่ต่ำกว่า 11.20 บาท ภายใน 6 เดือนต่อมา แต่หากเกินระยะเวลา 1 ปีแล้วมูลค่าหน่วยลงทุนไม่เป็นไปตามคาดหมาย ผู้ถือหน่วยลงทุนจะสามารถเลือกได้ว่าจะลงทุนต่อไป ซื้อหน่วยลงทุนเพิ่มหรือขายคืนหน่วยลงทุนได้ทุกวันทำการ โดยจะเลิกกองทุนเมื่อมูลค่าหน่วยลงทุนไม่ต่ำกว่า 11.00 บาท  กองทุน I-REITs 10S2 เหมาะสำหรับผู้ลงทุนที่ต้องการลงทุนในกลุ่มอุตสาหกรรมอสังหาริมทรัพย์ต่างประเทศ เพื่อโอกาสในการสร้างผลตอบแทนที่ดี และกระจายการลงทุน โดยสามารถยอมรับความเสี่ยงจากการลงทุนในต่างประเทศได้ และมีความรู้ความเข้าใจปัจจัยต่างๆ ที่มีผลกระทบต่อธุรกิจอสังหาริมทรัพย์ ภาพรวมเศรษฐกิจและการลงทุนในต่างประเทศ นายศุภกร กล่าวว่า สถานการณ์ตลาดอสังหาริมทรัพย์ในต่างประเทศในช่วง 1 ปีที่ผ่านมา ได้ปรับฟื้นตัวขึ้นอย่างมากโดยเมื่อดูจากผลตอบแทนย้อนหลังโดยเฉลี่ยแล้วกลุ่ม REITs ทั่วโลก สามารถปรับขึ้นกว่า 20% โดย REITs ของทวีปหลักๆ ที่ปรับตัวสูงสุดคือ ในแถบทวีปอเมริกา มีการปรับเพิ่มขึ้นประมาณ 30%  อย่างไรก็ตาม การปรับตัวของกลุ่มอสังหาริมทรัพย์ต่างๆ มีปัจจัยต่างๆ ที่ยังสนับสนุนอยู่ ทั้งจากปัจจัยด้านราคาอสังหาริมทรัพย์ที่ยังไม่สูงมากนัก เนื่องมาจากการปรับตัวลงกว่า 70% ของราคาอสังหาริมทรัพย์ต่างๆ ในช่วงวิกฤตซับไพร์มปี 2550 ซึ่งเป็นผลดีต่อการเข้าไปซื้อทรัพย์สินของ REITs รวมถึงปัจจัยบวกจากการฟื้นตัวของเศรษฐกิจโลกที่เป็นแรงสนับสนุนต่อกลุ่มธุรกิจอสังหาริมทรัพย์ให้เติบโตได้ จึงยังคงเห็นโอกาสจากการลงทุนใน REITs ซึ่งอยู่ในทิศทางขาขึ้นในช่วง 1 ถึง 2 ปีข้างหน้า ///////////